Naruhiko Higashikuni

Prins Naruhiko Higashikuni (東久邇宮稔彦王, Higashikuni-no-miya Naruhiko Ō, 3 Desember 1887 – 20 Januarie 1990) was 'n lid van die Japannese keiserlike familie en 'n generaal in die weermag. Hy het vanaf 17 Augustus tot 9 Oktober 1945 as eerste minister van Japan gedien. Hy is die enigste lid van die Japannese keiserlike familie wat aan die hoof van 'n kabinet gestaan het, en Japan se kortste dienende eerste minister, wat slegs vir 54 dae gedien het.

Prins Higashikuni, gebore in Kioto, was die seun van prins Kuni Asahiko. Hy het in die huwelik getree met Toshiko, prinses Yasu, dogter van keiser Meiji. Hy was dus 'n skoonoom van keiser Hirohito. Hy studeer aan die Weermagakademie en Oorlogskollege, en studeer militêre taktiek in Frankryk van 1920 tot 1926. Met sy terugkeer na Japan is hy bevorder tot generaal in 1930, en het hy verskeie militêre poste beklee, insluitend as bevelvoerder van die Algemene Verdedigingskommando van 1941 tot 1944. Prins Higashikuni se aanstelling as eerste minister ná die oorlog het die hoop weerspieël dat sy aansien as keiserlike prins 'n bydrae sou lewer om die verslane land te verenig. Hy was die voorsitter tydens die ondertekening van die oorgawe op 2 September 1945 en die ontbinding van die gewapende magte, voordat hy bedank het weens sy weiering om 'n bevel van die Geallieerde besettingsowerhede om die Vredesbewaringswet af te skaf, uit te voer. Hy het ná die afskaffing van die vorstehuis in 1947 'n gewone burger geword en later 'n Boeddhistiese sekte gevorm. Hy is die langslewende van Japan se premiers, en sterf in 1990 op die ouderdom van 102.

 Galery 

 Bronnelys 
 Dower, John W. Embracing Defeat: Japan in the Wake of World War II. W.W. Norton & Company (2000). 
 Frank, Richard B. Downfall: The End of the Imperial Japanese Empire. Penguin (Non-Classics); heruitgawe (2001). 
 Manchester, William. American Caesar: Douglas MacArthur 1880–1964. Little, Brown and Company (1978). 
 Spector, Ronald. Eagle Against the Sun: The American War With Japan. Vintage; Vintage-uitgawe (1985). 
 Toland, John. The Rising Sun: The Decline and Fall of the Japanese Empire, 1936–1945. Modern Library; heruitgawe (2003). 

 Eksterne skakels 

Kategorie:Eerste Ministers van Japan
Kategorie:Geboortes in 1887
Kategorie:Sterftes in 1990